钦定古今图书集成/明伦汇编/官常典/第741卷 > 黄尚正
## 钦定古今图书集成/明伦汇编/官常典/第741卷 > 黄尚正

按《广东通志》：“尚正，东莞人，任江西龙泉县秀洲巡检。
嘉靖辛酉，流贼数千掠县，尚正率兵迎敌，杀数十人，
夺其马，贼退走雩田，尚正追至复战，后兵不继，与仆
有进，俱为贼所执。尚正绐贼，释仆取赎，潜与县刻期
外攻，书曰：‘卑职无勇陷贼，今诳贼取赎，勿以银来也’。
二十七日，贼拟迁营。二十六日夜二鼓，乞密督千人
外攻，尚正内应，贼可尽破也。胜而归，天意不幸而死，
乃职分无憾。不可失机宜而尸不可误收验遍体有正字者是。”至夜，尚正乘贼醉，刃其渠大王王上等数
人，县兵不至，遂被害。馀贼无主，皆四散奔溃，泉境以
宁。事闻，赠太仆寺丞，荫其子承忠入监。泉民相率建
祠祀焉。